Borettslaget

Denne artikkelen omhandler fjernsynsserien. For samvirkeforetaket, se «Borettslag».Borettslaget er en norsk humoristisk fjernsynsserie som ble skapt av komikeren Robert Stoltenberg. Første sesong av serien ble opprinnelig sendt på NRK våren 2002 og er senere blitt utgitt på DVD. Serien er en fiktiv dokumentar, og handlingen foregår i Tertitten borettslag (egentlig Engelsborg borettslag ved Carl Berners plass i Oslo). De fleste rollene i serien ble spilt av Robert Stoltenberg. Våren 2006 ble sesong to av Borettslaget sendt, hvor blant annet vestkantgutten Nicolay og søsteren til Yngve Freiholt, Jeanette Freiholt (begge spilt av Robert Stoltenberg), er nye figurer. En tredje sesong ble sendt våren 2008.
I 2002 ble en spesialversjon kalt Jul i Borettslaget utgitt eksklusivt på DVD.


== Roller ==


=== Roller spilt av Robert Stoltenberg ===
Roy Narvestad (2002–2008) – driftsleder i Tertitten Borettslag. Narvestad er bror (halvbror viser det seg) til Ruth Narvestad, som han bor sammen med når serien starter. På slutten av serien kommer det frem at han er sønn av skipsreder Reidar Wilhelmsen, men Wilhelmsen har nettopp gått konkurs, og flytter inn i Narvestads leilighet sammen med ham og Ruth. Narvestad er fremstilt som en karikatur på en overivrig vaktmester.
Linda Johansen – Voksen dame som bor i Tertitten borettslag sammen med hunden Tommy. Johansen er en eldre kvinne med agorafobi, som når serien starter ikke har gått ut av leiligheten på tre år. Ruth Narvestad handler for henne. Johansen pleide å ha et godt forhold til driftsleder Roy Narvestad, men etter at det flytter inn en ung kvinne, Trude, har Narvestad mindre tid til henne. Linda var Miss Vesterålen 1965.
Yngve Freiholt – homofil moteekspert og coverdesigner for dameblader som Henne og Kvinner & Klær.
Piirka Kellivoite Kollonemi – Pirattaxisjåfør og arbeidsledig finne
Ali Silmandar – Ung muslim som har sin egen blomsterbutikk som han kaller «Blomsterali». I tredje sesong blir han medlem i Høyre, og har som et mål å bli Norges første statsminister med en annen kultur.
Moren til Trude (Edith) – Hun sørger for at Trude får en trygg og kristen oppvekst i Oslo, der hun skal gå bibelskole. Bosted: Haugesund. Er kun med i sesong en.
Kuram Silmandar – Far i huset Silmandar, sørger for at hans datter Fatima blir «giftet bort til en god mann», med blandet hell. Han er ikke med i sesong tre.
Jeanette Freiholt – Søsteren til Yngve Freiholt. Lever på trygd i en drabantby (Tveita) på Oslos østkant.
Nikolay –  Bærumsgutt som sammen med kamerater har flyttet til østkanten for å få inspirasjon til å lage rappmusikk, han er en typisk Sossegutt med overlegen adferd. Han dukker opp i sesong to.
Dieter Meyer –  Tysker som bor i Borettslaget og som har veldig lyst til å bli filmet. Er kun med i sesong tre
Tor Vangen – Advokat som forteller Ruth at hun arver Abrahamsen.
Helene – Moren til Nikolay.
Kai Aasmundsen – Politietterforsker.
Pelle Claussen – Ruths danske kjæreste.
Tore-Henrik Kjærstad – Prest i Tøyen kirke, kirken beboerne i Tertitten sogner til.
Harald Gundersen – Sersjant når Yngve er på reppøvelse
Pastor Niklas Brattvold - Holder vekkelsesmøter og hjelper Linda Johansen med å bli kvitt spillegalskapen.


=== Andre roller ===
Ruth Narvestad – Søsteren til  Roy Narvestad, spilles av Sidsel Sørli.
Fatima Silmandar – Datteren i familien Silmandar, spilles av Iram Haq.
Trude Halvorsen – Kristen ungjente for første gang i Oslo, spilles av Jasmin Aasland
Saima Silmandar  – Husmor og kone i familien Silmandar, spilles av Neeru Agarwal
Eva Silmandar Hansen – Kjæresten til Ali, studerer på skole, spilles av Miriam Kvitvik
Poorki – Tvillingbroren til Piirka. På hjemreise, er på Grand Hotell når Piirka er der og tjener samfunnsstraff med arbeid som pikkolo, spilles av Harald Stoltenberg
Kåre-Petter Johannsen sønnen til Linda som bor i København, spilles av Harald Stoltenberg
Roger – Sønnen til Jeanette og nevøen til Yngve, spilles av Marius Wold
Ingolf Viksnes Abrahamsen Eldre beboere i Borettslaget, spilles av Anders Kartomten
Wilhelm Bor sammen med Nikolay, spilles av Thomas Seeberg
Andreas Bor sammen med Nikolay, spilles av Øystein Holm Larsen
Smoky Sønnen til Piirka Kellivoite, spilles av Oscar Schjem
Reidar Wilhelmsen – Far til Narvestad, spilles av Per Tofte
Rashid – Kjæresten til Yngve Freiholt, spilles av Nadeem Ullah.
Becky – Beboer i Tertitten Borettslag, spilles av Hanne Dahle
Marsha, spilles av Tone Minerva Grennes
Liv Guldbransen – Vikar i borettslaget når Narvestad reiser på Savalen, spilles av Kjersti Fjeldstad
Lillian Berg – (den egentlige) søsteren til Ruth, spilles av Signy Sandsberg
Gry – Politiker (kjenner Ali), spilles av Benedicte Storset Pierre
Sophie, spilles av Ida Marie Bakkerud
Synnøve, spilles av Anne Lena Refsnes Hansen
Etterforsker Gundersen, spilles av Kristin Skogheim


== Handling ==
Siden alt handler om beboerne i Borettslaget, oppholdet deres der og hvordan det går med dem ellers utenfor borettslaget, pleier det å ende med at rollefigurenes historier veves inn i hverandre, som for eksempel at Narvestad drar på «sjekkeren» i forsøk på å bryte ensomheten uten mye hell. Hans forsøk på en singel-fest er mislykket samtidig med at far Silmandar gir opp å finne en beiler som virkelig vil ha Fatima og kaster brudekjolen i feil container. Narvestad finner den og går opp med den. Fatima og de kommer på god fot, og de tar brudekjolen tilbake. Dagen etterpå blir det brann i Familien Silmandars leilighet og det ender opp med at Narvestad må redde Fatima ut, noe som fører til deres stevnemøte.
Serien parodierer og karikerer alt og alle på en vennlig måte, samtidig som den viser til forsoning mellom mennesker og folkegrupper som nordmenn og muslimer – og at det går an å bli venner til tross for det. Den handler også om individets personlighet, humanisme og det å «finne seg selv». Ali prøver for eksempel, suksessfullt nok, å trosse kameratenes fastlåste livsstil. Det femi og det macho: De kjører drosje eller arbeider på bensinstasjon, mens Ali vil arbeide i blomsterbutikk.
Religion blir satt litt på spissen som over-moralsk, men også et slags «nødvendig onde». Yngve får Trude med seg på å fest og hun blir modell, imens Yngve blir med Trude på bibelskole-møte blir «frelst», noe som var Trudes hjemmelekse (å få noen frelst). Hun blir med på fest og blir modell i gjengjeld. Dette vekker stor skuffelse hos Trudes mor og bibelskolens lærer, når ryktene går om henne på fest.
Ett annet eksempel er også Piirka i serien, da han forsøker å smugle sprit over svenskegrensen og blir tatt, og må betale ned samfunnsgjeld ved å arbeide for staten, gratis. Dette fører til hans møte med tvillingbroren, som får jobb som reklamedesigner.


== Annen sesong ==
En serie med åtte nye episoder av Borettslaget hadde premiere på NRK lørdag 4. mars 2006. Robert Stoltenberg spilte denne gangen 14 roller, blant annet bærumsgutten Nikolay som har flyttet til østkanten for å hente inspirasjon til å lage rapplåter. Andre nye rollefigurer var Andreas og Wilhelm, Nikolays rappvenner, Nikolays mor og alenemora Jeanette Freiholt, Yngves søster, og hennes sønn, Roger.


== Priser ==
Beste humorprogram/satire under Gullruten 2002
Beste mannlige TV-skuespiller under Gullruten 2002 (Robert Stoltenberg)
Årets nyskaper under Gullruten 2002 (Robert Stoltenberg)
Folkets TV-favoritt under Gullruten 2002 (Robert Stoltenberg)


== Eksterne lenker ==
(en) Borettslaget på Internet Movie Database 
(no) Borettslaget hos Filmfront 
(no) NRKs artikler om Borettslaget